《喜施梅樵见过》
清代·洪繻

春风满庭除，故人深夜至。明月落空阶，霜痕白在地。

剪烛话骚诗，殷勤不能寐。君今居近村，远与红尘避。

松风与鸟声，日以悦心志。因之翰墨间，飘飘具高致。

五色纷满前，古音粲然备。平生三数子，惟君得高寄。

褰涉鹿溪水，去来溪水清。蓬门隔墟市，回车望高城。

青山二三里，流泉四五声。相约载酒游，晚鸠啼春晴。

年来晤诗人，林君与君耳。或多骛尘踪，巴歌沦下里。

扶轮彼何人，风雅自兹靡。君昔少年时，鞶雕亦所喜。

中年忽有悟，清声追正始。结庐山墅中，烟霞朝暮起。

日出众峰青，日落海波紫。登眺极东西，云涛收笔底。

一别一相逢，惊余刮目视。遵步得方涂，访君桃源里。

源水多蒹葭，水居多兰芷。临风寂不发，相期道如砥。

韬晦丧乱馀，冥心谢时世。高踪寡所谐，获君为深契。

所居山林间，阴晴互亏蔽。葛天无怀民，柴桑尚苗裔。

穷巷馀落晖，衡门昼常闭。君时一叩关，高谈发沉滞。

栗里有年华，晋秦非所计。二豪一蜾虫，不堪供唾涕。

昨夕君来过，冥鸿忽即逝。积冻在檐除，望风舒遐睇。

溪山两三重，衣裳愿再曳。